Sponda kertoo vastaavansa työelämän murrokseen ja avaa keskelle Helsinkiä tilan, joka on räätälöity pienten, kunnianhimoisten tekijöiden tarpeille.

Kiinteistösijoitusyhtiö Sponda avaa Helsingin keskustaan yrittäjille ja freelancereille suunnatun yli 2 000-neliöisen tilan. Yhtiön mukaan konseptille on tarvetta, koska työelämän murros muuttaa työn tekemisen tapoja.

– Tiedetään, että yritysten koko pienenee. On paljon pieniä yrityksiä, jotka tarvitsevat toisiaan. Pienet, kunnianhimoiset tekijät kaipaavat yhteisön tukea ja arkea helpottavia palveluita. Mothership of Work on konsepti, joka on räätälöity kokonaan tälle Suomen talouden kannalta merkittävälle joukolle, kertoo Pia Arrhenius, Spondan yrityssuunnittelu ja sijoittajasuhdejohtaja.

Konseptin luvataan tarjoavan yrittäjille uusinta teknologiaa niin esitys- kuin talotekniikassakin.

Arrheniuksen mukaan palveluita kehitetään edelleen yrittäjien tarpeita vastaamaan. Tila avataan ensi helmikuun alussa. Arrheniuksen mukaan kysyntää on ollut heti julkistamisen jälkeen.

Kuusikerroksisessa rakennuksessa on työpisteiden lisäksi erilaisia avotiloja, kirjasto, suljettuja kahvilamaisia loungeja sekä suljettuja projekti- ja toimistotiloja. Rakennuksen alakertaan avataan aikanaan ravintola.

Lisäksi tarjolla on monenlaisia palveluja, jotka sisältyvät vuokraan. Asiakkaita palvelee esimerkiksi oma MOW host, joka auttaa kaikenlaisissa viihtyvyyteen ja käytäntöön liittyvissä asioissa.

Konseptin on yhteistyössä Spondan kanssa suunnitellut Plus One Agency.

Yhteisöllinen cowork-ilmiö on levinnyt muualle maailmaan Yhdysvalloista, jossa WeWork-ketjun arvoksi on laskettu miljardeja dollareita.

– Tämä niin sanottu cowork eli yhteinen toimitila on globaalisti iso trendi, digitaalisuuteen erikoistunut johdon konsultti Marjaana Toiminen kertoo.

Euroopassa yhteisiä toimitiloja on paljon erityisesti Barcelonassa.